ଭୁବନେଶ୍ବର ୧୨|୯ଃ ଆଜି ଶିକ୍ଷକ ସମସ୍ୟା ନେଇ ସଚିବାଳୟରେ ବସିଥିବା ମନ୍ତ୍ରୀସ୍ତରୀୟ କମିଟି ବୈଠକ ବିଫଳ ହୋଇଛି । ଫଳରେ ଆନ୍ଦୋଳନ ପୂର୍ବ ପରି ଚାଲିବ ବୋଲି କହିଛି ଅଧ୍ୟାପକ ଶିକ୍ଷକ ମିଳିତ ମଞ୍ଚ । ଦାବି ପୂରଣ ପାଇଁ ସରକାର ୩ ମାସ ସମୟ ମାଗିଥିଲେ । ତେବେ ମଞ୍ଚ ୭ଦିନ ସମୟ ଦେବାକୁ ରାଜି ଥିବା ଜଣାଇଥିଲା । ସୂଚନା ଯୋଗ୍ୟ ଯେ ସୁପ୍ରିମକୋର୍ଟଙ୍କ ନିୟମ ଆଧାରରେ ଏକ୍ସପର୍ଟ ବା ବିଶେଷଜ୍ଞ କମିଟି ଗଠନ କରି ଦାବି ସଂପର୍କରେ ପୁଙ୍ଖାନୁପୁଙ୍ଖ ଆଲୋଚନା କରିବାକୁ ମନ୍ତ୍ରୀସ୍ତରୀୟ କମିଟି ଚାହୁଁଥିବା ଅର୍ଥମନ୍ତ୍ରୀ ଶଶୀଭୂଷଣ ବେହେରା ପ୍ରକାଶ କରିଛନ୍ତି । ଆଜି ଆଲୋଚନା ପ୍ରାୟ ୨ଘଣ୍ଟା ଧରି ଚାଳିଥିଲା । ଦୀର୍ଘ ୨୮ଦିନ ଧରି ଆନ୍ଦୋଳନରେ ବସିବା ପରେ ପୁଣି ସରକାରଙ୍କୁ ୩ମାସ ସମୟ ଦେବା ପ୍ରଶ୍ନ ଉଠୁନାହିଁ ବୋଲି ମିଳିତ ମଞ୍ଚ ସ୍ପଷ୍ଟ କରିଛି ।
ସଚିବାଳୟରେ ଅର୍ଥମନ୍ତ୍ରୀ ଶଶିଭୂଷଣ ବେହେରାଙ୍କ ଅଧ୍ୟକ୍ଷତାରେ ଅନୁଷ୍ଠିତ ମନ୍ତ୍ରୀସ୍ତରୀୟ ବୈଠକରେ ଉଚ୍ଚଶିକ୍ଷା ମନ୍ତ୍ରୀ ବଦ୍ରି ନାରାୟଣ ପାତ୍ର ଉପସ୍ଥିତ ଥିଲେ । ଏହାସହ ଆନ୍ଦୋଳନରତ ଶିକ୍ଷକଙ୍କ ଏକ ପ୍ରତିନିଧି ଦଳ ଉପସ୍ଥିତ ଥିଲେ । ପୂର୍ଣ୍ଣ ଅନୁଦାନ ଦାବିରେ ଶିକ୍ଷକ ଓ ଅଧ୍ୟାପକ ମିଳିତ ମଞ୍ଚ ୨୮ ଦିନ ହେଲା ଲୋୟର ପିଏମଜିରେ ଆନ୍ଦୋଳନ ଚଳାଇଛନ୍ତି ।
